ไฟแนนเชียลไดเจสต์
SUC ขายหุ้นในจีนฟาดกำไร 478 ล้านบาท
30 พ.ย. 2555

SUC ขายหุ้นในจีนฟาดกำไร 478 ล้านบาท 
คณะกรรมการบริษัท สหยูเนี่ยน (SUC) มีมติอนุมัติให้บริษัทย่อย คือ Investment (China) Co., Ltd. ซึ่งบริษัทถือหุ้นสัดส่วน 100% ได้ลงทุนในบริษัทซึ่งผลิตกระแสไฟฟ้าพลังความร้อนร่วม และโรงงานผลิตกรดมะนาวในประเทศสาธารณรัฐประชาชนจีน จำนวน 3 บริษัท รวมเงินลงทุน 1,507.99 ล้านบาท นักลงทุนฝ่ายจีนได้ขอซื้อหุ้นจากบริษัท ถ้าเกิดรายการเสร็จสิ้นจะมีผลทำให้เกิดผลกำไรจากการขายเงินลงทุนตามวิธีราคาทุนรวมกันประมาณ 478 ล้านบาท
AOT กำไรพุ่งขึ้น 193%
บริษัท ท่าอากาศยานไทย (AOT) เปิดเผยผลการดำเนินงานประจำปี สิ้นสุดวันที่ 30 ก.ย. 2555 ว่า มีกำไรสุทธิ 6,499 ล้านบาท คิดเป็นกำไรหุ้นละ 4.55 บาท เพิ่มขึ้นถึง 193% จากช่วงเดียวกันปีก่อนกำไรสุทธิ 2,214 ล้านบาท หรือหุ้นละ 1.55 บาท 
สาเหตุที่บริษัทมีกำไรที่เติบโตมาก เนื่องจากรายได้จากการขายหรือการให้บริการ 30,472.11 ล้านบาท เพิ่มขึ้น 1,831.42 ล้านบาท หรือ 6.39% รายได้อื่น 2,003.06 ล้านบาท เพิ่มขึ้น 2,620.59 ล้านบาท หรือ 424.37% ขณะที่ค่าใช้จ่ายลดลง 2,115.34 ล้านบาท หรือ 8.6% คงเหลือจำนวน 22,474.96 ล้านบาท กำไรก่อนภาษีเงินได้ 10,000.21 ล้านบาท เพิ่มขึ้น 6,567.35 ล้านบาท หรือ 191% โดยมีกำไรจากอัตราแลกเปลี่ยน 222.74 ล้านบาท เพิ่มขึ้น 1,760.85 ล้านบาท
RATCH ขายไฟให้ กฟภ.
บริษัท ผลิตไฟฟ้าราชบุรีโฮลดิ้ง (RATCH) เปิดเผยว่า บริษัทร่วมทุนในบริษัท โซลาร์ต้า สัดส่วน 49% ลงทุนโครงการไทรสะพาน 2 มีกำลังการผลิต 2 เมกะวัตต์ ตั้งอยู่ที่ จ.สุพรรณบุรี ได้เริ่มเดินเครื่องเชิงพาณิชย์เพื่อจำหน่ายกระแสไฟฟ้าให้กับการไฟฟ้าส่วนภูมิภาค (กฟภ.) แล้ว 
PSL รับมอบเรือลำใหม่ 
บริษัท พรีเชียส ชิพปิ้ง (PSL) เปิดเผยว่า บริษัทย่อยได้ต่อเรือซุปราแมกซ์ลำสุดท้ายจากบริษัทในประเทศจีน และเมื่อวันที่ 29 พ.ย. 2555 ได้รับมอบเรือชื่อ “ดารณีนารี” และได้จดทะเบียนเรือในประเทศสิงคโปร์ 
ทั้งนี้ เมื่อรวมเรือที่ได้รับมอบดังกล่าว ขณะนี้บริษัทมีเรือจำนวน 36 ลำ